Okresná prokuratúra Bratislava V 
Prokofievova 4, 851 01 Bratislava 5

Sp. zn. : 2 Pv 638/12/1105	Bratislava V, 20.12.2012
EEČ : 2-12-71-2012

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona

Rozhodol: 	prokurátorka Okresnej prokuratúry Bratislava V
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 16.09.2012 v čase o 16.09 hod. v Bratislave na Budatínskej ulici bol kontrolovaný hliadkou OO PZ Petržalka - sever, počas ktorej dobrovoľne príslušníkom PZ vydal 2 ks plastových vreciek s obsahom neznámej sušenej zelenej rastliny, o ktorej sa vyjadril, že sa jedná o marihuanu, následným kriminalisticko-expertíznym skúmaním obsahu 2 ks plastových vreciek s tlakovým uzáverom bolo zistené, že ide o konope s hmotnosťou 2254 mg, s priemernou koncentráciou THC 2,1%, obsahujúce 47 mg účinnej látky THC, pričom predložené množstvo konope zodpovedá  5 obvykle jednorazovým dávkam drogy, rastliny rodu Cannabis (konopa) sú v zmysle zákona č. 139/1998 Z. z. o omamných látkach, psychotropných látkach a prípravkochv znení neskorších predpisoch zaradené do I. skupiny omamných látok.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Okresného riaditeľstva PZ XXXXX V, XXXXX uznesením spis. zn. XXXXX zo dňa 16.09.2012 začal trestné stíhanie vo veci prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Trestného zákona  a následne vyšetrovateľ Okresného riaditeľstva PZ XXXXX V, Odboru kriminálnej polície uznesením sp. zn. XXXXX zo dňa 26.10.2012 podľa § 206 ods. 1 Trestného poriadku vzniesol obvinenie XXXXX pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 2 Trestného zákona, ktorého sa dopustil na skutkovom základe uvedenom v enunciáte tohto uznesenia.

Dňa 21.11.2012, po skončení vyšetrovania, predložil vyšetrovateľ PZ spis tunajšej prokuratúre s návrhom na podmienečné zastavenie trestného stíhania obvineného.  

Po preskúmaní celého spisového materiálu som zistila, že v uvedenom prípade sú splnené všetky podmienky pre  podmienečné zastavenie trestného stíhania podľa § 216 a násl. Trestného poriadku a takýto postup je v tejto veci plne dôvodný, preto som sa stotožnila s návrhom vyšetrovateľom PZ. 

Obvinený XXXXX je stíhaný pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 2 Trestného zákona, na ktorý zákon stanovuje trest odňatia slobody vo výmere až na tri roky. Teda je naplnená podmienka uvedená v ust. § 216 ods. 1 Trestného poriadku, že musí ísť o konanie o prečine, na ktorý Trestný zákon stanovuje trest odňatia slobody, ktorého horná hranica neprevyšuje 5 rokov. 

Obvinený XXXXX vo svojom výsluchu ako obvinený dňa 15.11.2012 pred povereným príslušníkom PZ priznal spáchanie skutku a úprimne oľutoval, čo je potrebné posudzovať za vyhlásenie, že spáchal skutok, pre ktorý je v tomto konaní stíhaný, čím je splnená podmienka uvedená v § 216 ods. 1 písm. a) Trestného poriadku. 

Taktiež obvinený pri preštudovaní vyšetrovacieho spisu požiadal o podmienečné zastavenie trestného stíhania podľa § 216 ods. 1 Trestného poriadku, čím  možno konštatovať, že je naplnená aj ďalšia podmienka uvedená v § 216 ods. 1 Trestného poriadku a to, že trestné stíhanie sa môže podmienečne zastaviť iba so súhlasom obvineného. 

Tým, že ide v osobe obvineného o osobu doposiaľ netrestanú, ktorá nebola v minulosti priestupkovo prejednávaná, možno v zmysle § 216 ods. 1 písm. c) Trestného poriadku, s prihliadnutím na jeho doterajší život i okolnosti prípadu, rozhodnutie považovať za dostačujúce.

Z predloženého spisového materiálu nevyplýva potreba uložiť obvinenému v skúšobnej dobe obmedzenia v zmysle § 216 ods. 4 Trestného poriadku.

V zmysle § 216 ods. 2 Trestného poriadku som určila obvinenému skúšobnú dobu v trvaní 24 (dvadsaťštyri) mesiacov, nakoľko túto považujem za primeranú okolnostiam spáchania daného prečinu a osobe obvineného.

S poukazom na vyššie uvedené skutočnosti, som sa rozhodla trestné stíhanie obv. XXXXX, pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 2 Trestného zákona, podmienečne zastaviť.

Poučenie:
Proti tomuto uzneseniu je  prípustná sťažnosť, ktorú môže obvinený a poškodený podať do 3 dní odo dňa jeho doručenia, a to na tunajšiu prokuratúru. O prípadnej sťažnosti rozhodne prokurátor Krajskej prokuratúry v Bratislave.
Sťažnosť má odkladný účinok.
Ak obvinený v priebehu skúšobnej doby bude viesť riadny život, rozhodne po jej uplynutí prokurátor Okresnej prokuratúry XXXXX V, že sa obvinený osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje.

Mgr. Hildegarda Vojtková
prokurátorka